РЕПУБЛИКА СРБИЈА

НАРОДНА СКУПШТИНА

Одбор за заштиту животне средине

19 Број: 06-2/302-17

10. јануар 2018. године

Б е о г р а д

ЗАПИСНИК

ОСМЕ СЕДНИЦЕ OДБОРА ЗА ЗАШТИТУ ЖИВОТНЕ СРЕДИНЕ,

ОДРЖАНЕ 10. ЈАНУАРА 2018. ГОДИНЕ

Седница је почела у 11,10 часова.

Седницом је председавaла Ивана Стојиљковић, председник Одбора.

Седници су присуствовали чланови Одбора: Милена Турк, Соња Влаховић, Владимир Петковић, Ивана Николић, Борка Грубор, Радослав Цокић, Љубинко Ракоњац, Снежана Богосављевић Бошковић, Мирослава Станковић Ђуричић, Милош Бошковић, Душко Тарбук и Нада Лазић, као и заменици чланова Одбора Гордана Чомић (заменик члана Одбора Дејана Николића) и Предраг Јеленковић (заменик члана Одбора Јасмине Каранац).

Седници нису присуствовали чланови Одобра: Дејан Николић, Јасмина Каранац, Борислав Ковачевић и Ненад Милић.

Седници су присуствовали представници Министарства заштите животне средине: министар Горан Триван, државни секретари Бранислав Блажић и Иван Карић, помоћници министра Александр Весић (Сектор за управљање животном средином), Жељко Пантелић (Сектор за надзор и предострожност у животној средини), Филип Абрамовић (Сектор за управљање отпадом и отпадним водама), Слободан Перовић (Сектор за стратешко планирање и пројекте), Драгоје Павловић (Сектор за финансијско управљање и контролу) и Јасмина Јовић (Сектор за заштиту природе и климатске промене), секретар Министарства Бранислав Атанацковић и шеф Кабинета министра Андреј Бојић.

Седници су присутвовали представници Зелене столице: Огњан Пантић из Београдске отворене школе, Звонко Дамјановић из Грађанске читаонице Европа из Бора, Нина Цветановић из Европског покрета у Србији и Бранислав Попрашић из Крушевачког еколошког центра.

На предлог председника Одбора, са 14 гласова за (један члан Одбора није гласао) усвојен је следећи:

Д н е в н и р е д

1. Информација о раду Министарства заштите животне средине за период август-октобар 2017. године;
2. Разно.

Пре преласка на рад по утврђеном дневном реду, са 13 гласова за и једним уздржаним (један члан Одбора није гласао) усвојен је Записник Седме седнце Одбора за заштиту животне средине, одржане 3. новембра 2017. године.

Прва тачка дневног реда - **Информација о раду Министарства заштите животне средине за период август-октобар 2017. године**

Министар заштите животне средине Горан Триван нформисао је Одбор о раду Министарства у периоду август-октобар 2017. године, истакавши да је задовољан урађеним, посебно у последња три месеца, када се много урадило на успостављању организације Министарства доношењем акта о организацији и систематизацији, али и именовањем државних секретара и помоћника министра, који су сви лични избор министра, направљен на основу њихове компетентности и великог искуства које имају. Том приликом је представио све присутне сараднике и додао да из оправданих разлога седници Одбора не присуствује помоћник министра Биљана Филиповић Ђуришић (Сектор за међународну сарадњу и европске интеграције). Навео је да су очекивања од Министарства велика, некад и нереално велика, па је зато и одговорност коју има мотивишућа.

Осврнувши се на огромна средства неопходна за један од приоритета у раду Министарства – прераду отпадних вода (пет милијарди евра), истакао је да су пројекти на основу којих би се то реализовало од изузетног значаја и да представљају будућност Србије.

Указао је на новине у Министарству, које се односе на одређивање Срђана Станковића за сарадњу са невладиним организацијама, без којих нема озбиљног напретка у овој области, као и постављање Бранислава Атанацковића за секретара Министарства, који ће се бавити и питањима привреде, али и посвећивање посебне пажње на укључивање и припадника мањинских група.

Истакао је значај пошумљавања, као један од видова борбе против климатских промена, наводећи да је у Министарству формирана посебна група која ће се тиме бавити. Скренуо је пажњу на то да је затекао најмање два пројекта који су финансирани кроз ИПА фондове (систем за прераду оптадних вода у Лесковцу и канализација и отпадне воде Кула-Врбас-Бачки канал), а који нису реализовани, већ су били тзв. bottleneck пројекти. Навео је да је у сарадњи са представницима Европске комисије тај проблем решен и да ће бити завршени на начин на који је и предвиђено.

Навео је да је отворено много тема (питање пијаће воде, посебно у Војводини, питање пошумљавања, питање едукације деце о питањима животне средине), као и да је успостављена сарадња за решавање тих питања са Министарством пољопривреде, шумарства и водопривреде, Министарством привреде, али и са Министарством финансија.

Указао је на значај привлачења директних страних инвестиција, чему је у министарству посвећена пажња (сарадња са америчком државом Мериленд).

Успостављена је ближа сарадња са другим државама у овој бласти (Грчка, Руска Федерација, Црна Гора), путем иницирања потписивања меморандума о сарадњи. Представници Министарства учествовали су на конференцији Уједињених нација у Бону о климатским променама, а уприличен је и састанак са комесаром за заштиту животне средине у Бриселу, па се очекује да он дође и узвратну посету Србији. Министарство је добило пуну подршку за све што треба да спроведе припремајући се за отварање најзахтевнијег Поглавља 27 у преговорима. Зато је веома важно и финансирање. Када се ради о финансирању, истакао је да је буџет за ову област за 2018. годину 16% већи у односу на буџет за претходну годину, као и да је повећана наплата такси и накнада. Изменама Закона о буџетском систему прописано је да се средства од наплаћених еколошких такси и накнада сливају у Буџет Републике Србије, а не користе се у целини за финанисирање пројеката у овој области. Проблем је у томе што су та средства наменска, а да се оваквим решењем доводи Министарство у ситуацију да преговара са Министарством финансија о томе колико ће новца бити опредељено за ову област. Министар сматра да је потребно да се за ову намену опередели много већи буџет од досадашњег. Кроз таксе и накнаде приходовано је у 2017. години око 10,2 милијарди динара, а Буџетом за 2018. годину је опредељено 5,8 милијарди динара за ову област, чиме он није задовољан.

Указао је на то да је неопходно финнсијски помоћи локалним самоуоправама за израду пројектно-техничке документације, јер је то веома скупо, а томе претходи израда планова и стратегија, што могу саме да финансирају. Навео је да се са Министарством финансија договорио да израда пројектно-техничке документације спада у капиталне инвестиције.

Када се ради о заштићеним добрима, истакао је да је још један посто територије Републике Србије стављен под заштиту (планина Радан и део Златибора), што је тек почетак. До 2020. године морамо достићи ниво од 10% заштићене територије, а сада је под заштитом 7,9% (у ЕУ је стандард 20%). План је да се прво преиспита статус свих до сада заштићених природних добара, посебно када се ради о управљању њима.

Споменуо је и састанак који је имао са представницима БИА у вези са откривеним опасним отпадом који је одлаган на противзаконит наачин и тиме скренуо пажњу на значај питања тзв. еколошке безбедности природних ресурса. Добра ствар је што су медији испратили ову тему, па су грађани позвани да пријаве уколико имају информације о томе да је било где у Србији опасан отпад одложен на противазконит начин, јер се тиме подземне воде загађују, што драматично утиче на здравље становништва и читавог биодиверзитета. На овај начин је ставио до знања да криминал ове врсте није допустив.

Када се ради о законодавној активности, указао је на то да се припрема Предлог закона о климатским променама, али и измене Закона о заштити природе и Закона о заштити животне средине.

У дискусији која је уследила, учествовали су: Ивана Стојиљковић, Горан Триван, Љубинко Ракоњац, Гордана Чомић, Борка Грубор, Милош Бошковић, Нада Лазић, Звонко Дамјановић, Огњан Пантић, Бранислав Блажић и Иван Карић.

Постављено је питање које се односи на пошумљавање и развој тржишта биомасе у Србији – да ли се то ради стратешки и да ли се то негде преклапа када су у питању девастирана и деградирана подручја, као и да ли се планира доношење закона којим би се уредило питање ветрозаштитних појасева у Војводини.

Министар је одговорио да се све то планира и да је биомаса један од занимљивих извора енергије. Осврнуо се на то да је Војводина пошумљена 6-7% и истакао да Министарство у вези са овим питањем жели да сарађује са Војводином, чиме ће се бавити државни секретар Бранислав Блажић. Саопштио је да министарство планира да финансира пошумљавање, препуштајући локалним самоуправама да одреде где је оно најпотребније. Истакао је да постоји много невладиних организација и грађана који желе да помогну при пошумљавању.

У дискусији је изражено задовољство што је на седницу Одбора дошао цео тим заједно са министром, што се на другим одборима ретко дешава. Указано је на проблем површина у градовима које су запуштене, јер се не зна ко је надлежан за њихово уређење и истакнуто да се овај проблем мора системски решити. Констатовано је да је Буџетом предвиђено 70 милиона динара за пошумљавање и постављено питање да ли се раде пројекти за очување биодиверзитета ареала, јер то не сме бити кампањска ствар, већ се морају радити пројекти, да не би дошло до сушења тих шума и неуспеха акције. Када се ради о регионалним депонијама, изнет је став да је потребно улагати више у рециклирање и на други начин решити проблем комуналног отпада, како то не би угрожавало животну средину. Скренута је пажња и на проблем сушења шума који се појавио 2013. године (на Тари је од 4000 стабала Панчићеве оморике преко 800 стабала осушено, у заштићеном подручју Голија-Студеница је дошло до сушења стабала смрче) и истакнуто да то не смемо дозволити.

У дискусији је истакнуто да су још 2014. године подношени амандмани на Предлог закона о министарствима, којима је трежено да се формира посебно Министарство заштите животне средине, а да је Одбор за уставна питања и законодавство један такав амандман одбацио као уредљив. Скренута је пажња на то да није добро да помоћници министра буду у в.д. стању. Када се ради о пошумљавању и питкој води, скренута је пажња да став који је министар изнео да ће се о тим питањима договорити о надлежности представља злоупотребу, јер су надлежности министарстава одређене законом. Указано је на то да би се питање питке воде нашло у надлежности овог министарства, потребно је изменити одређене законе (о комуналним услугама, о здравству и о заштити животне средине). Скренута је пажња да Одбору за заштиту животне средине министар не сме да каже да ће кршити законе тако што ће се бавити питањима која нису у надлежности тог министарства. Да би се министарство тиме бавило, закони се морају променити. Истакнуто је да није свеједно са које ће се буџетске линије финансирати пројектно-техничка документација за потребе локалних самоуправа и да се о томе министар не може договорити са министром финансија. Указано је не то да постоје капацитети у локалним самоуправама и да је неопходно прво искористити капацитете оних које имају националне планове и у којима постоје људи који их могу спорводити. Указано је на лошу досадашњу праксу, која је довела до тога да се локалним самоуправама смањују средства која добијају из Буџета, а да им се надлежности повећавају. Констатовано је да су укинуте Агенција за хемикалије и Агенција за отпад и изнет став да је незаконито поступање са опасним отпадом последица укидања ових агенција, зато што у нашу земљу улази опасан отпад, јер то нико не контролише на граници. Постављено је питање ко ће спроводити правилнике који се односе на хемикалије, пошто више нема Агенције за хемикалије, ко то у Министарству ради, које лабораторије и какве лиценце за то имају. Изнет је став да циљеви ордживог развоја треба да буду један озбиљан део рада Министарства, иако је Влада формирала Радну групу којом председава Славица Ђукић Дејановић. Пошто је у делу Информације о раду Министарства о Оквирној конвенцији о промени климе наведено да ће бити успостављена институционална организација за системски и континуирани мониторниг, извештавање и верификацију података од значаја за климатске промене, постављено је питање шта то подразумева, када већ постоји Агенција за заштиту животне средине која спроводи мониторинг. Указано је на то да недостаје детаљан извештај о квалитету ваздуха, у делу који се односи на Агенцију за заштиту животне средине и представља један од услова које морамо испунити у преговорима.

У дискусији је скренута пажња на проблем града Лознице са опасним хемијским отпадом (Вискоза, Зајача, Фармаком), али и са 75 тона цијанидних соли које се налазе на 300 метара од центра града у пропалој Фабрици аутотракторских приколица, које су за време акције „Очистимо Србију“ упаковане у бурад са намером да се извезу, што и даље није учињено. Када се то питање поставило Министарству, добијена је информација да та бурад не постоји и да су извежена и плаћена, иако та бурад и даље стоје у центру града. Држава је платила трећину средстава новом власнику ове фабрике да реши проблем овог опасног отпада, који може да исцури, што такође није завршено. Постоји информација да је ово питање у процедури у тужилаштву. Ни питање „Вискозе“ није решено јер је у току судски процес. Апеловано је на Министарство да предузме све у његовој надлежности да се овај проблем реши.

Постављено је питање односа Министарства према мини хидроелектранама, око Старе планине, где су се грађани противили њиховој изградњи, с обзиром на то да се ово питање не спомиње у писаној информацији о раду Министарства. Указано је на проблем са квалитетом ваздуха у Нишу, Ваљеву и Београду и постављено питање да ли постоје планови за системско решавање овог проблема. Такође је скренута пажња на проблем загађења насталог од пластичних кеса и указано на то да Директива ЕУ о смањењу потрошње пластичних кеса није транспонована у наше законодавство и да треба да буде транспонована до краја 2018. године и постављено питање да ли се планира решавање овог проблема ( нпр. измене закона којима се уводи обавезна наплата пластичних кеса у трговинама). Постаљено је и питање да ли ће се давати нове лиценце за дељење струје добијене из соларних панела и како неко може добити овакву лиценцу.

Указано је на то да средства која су у Буџету опредељена за рад овог министарства износе само 0,5% од укупних средстава, што је премало, па се не очекује да ће се у овој години много тога урадити што захтева финансијска средства. Постављено је питање ко сада прикупља податке неопходне за системски и континуирани мониторниг, извештавање и верификацију података од значаја за климатске промене, као и који су конкретни ефекти посета представника Министарства другим државама и колика се средства у тим државама издвајају за област заштите животне средине (у земљама у процесу приступања ЕУ издвајале су минимум 1,5% Буџета за ову област). У писаној информацији о раду Министарства спомиње се реализација пројеката ИПА 2013 и ИПА 2014, као и пројекат који се односи на Велики бачки канал, који још није завршен, па је постављено питање докле се са тим стигло. Споменут је и пројекат израде Стратегије за борбу против климатских промена, са Акционим планом, као и Пројекат локални развој отпоран на климатске промене и изнет став да се неће много тога урадити са оваквим буџетом. Споменута је информација да није спроведен поступак за издавање IPPC дозвола јер је формирано ново министарство и није спроведен тендер за оглашавање у дневном листу. У том контексту поставњено је питање шта је са најављеним доласком „Тениса“, коме је за делатност неопходна таква дозвола. Када се ради о пописивању несанитарних дивљих депонија, констатовано је да је неопходна Агенција за отпад. Поставњено је питање да ли је било која регионална депонија комплетно завршена и у чему се огледају проблеми у спровођењу стратегије. Постављено је питање колико оператера има у Србији којима је издата дозвола за обављање делатности промета и коришћења нарочито опасних хемикалија. Једно од питања које је постављено је и каква је сарадња Министарства са судством и тужилаштвом и колико су ти органи припремљени за процесуирање оваквих преступа, али и колико је инспекција ефикасна на терену и који су проблеми које имају (нпр. опремњеност аутомобилима), како инспекција функционише у области рибарства и како обављају послове они којима је у надлежности газдовање рибарским подручјима (изловљавање рибе и злоупотребе стараоца).

Одоговарајући на питања чланова Одбора, министар је истакао да није добро протумачен део његовог уводног излагања и да он неће никада кршити законе и да одлично зна шта је у чијој надлежности, а да је навео да ће одређена питања отворити зато што се она налазе у оквиру преговарачког Поглавља 27, нагласивши да сматра да воде и шуме треба третирати превасходно као ресурсе. Сложио се са констатацијом да није добро да помоћници министра буду у в.д. статусу и да ће се постарати да се конкурси што пре сппроведу, али да је било веома важно да се тим у Министарству комплетира људима који имају много искуства и могу да допринесу успешном обављању послова у Министарству. Изнео је став да сматра да је потребно поново успоставити Агенцију за хемикалије, а да сада те послове обављају запослени у Министарству. Када се ради о циљевима одрживог развоја, сматра да је то веома значајна тема, којом ће се бавити Сектор за стратешко планирање и пројекте.

Навео је да је упознат са огромним проблемима које има град Лозница и који постоје већ 20-30 година, а који до сада нису успешно решени како због недостатка новца, тако и због недостатка разумевања, али је истакао да ће се Министарство овим питањем бавити у оквиру своје надлежности, не задирући у рад тужилаштва и судова.

Одговарајући на питања која се односе на међународну сарадњу, истакао је да се све државе са којима је остварена сарадња (Руска Федерација, Грчка, Црна Гора и др.) веома озбиљно баве екологијом и да је наука по овом питању много узнапредовала, па је сарадња на овом пољу веома значајна за нашу земљу. Истакао је да је питање мини хидроцентрала важно питање, али да се мора направити разлика међу њима и да има неколико категорија: 1. постојеће мини хидроцентрале, 2. оне које су добиле све потребне дозволе и 3. оне које нису добиле потребне дозволе, али да је веома важно и питање политике по овом питању. Истакао је да се не могу укинути дозволе постојећим хидроелектранама, а да је његов став по овом питању да микро хидроелектране у заштићеним подручјима праве више штете него користи, али је он на месту министра наследио оне које су већ добиле дозволе. Истакао је да се Министарство озбиљно бави овим питањем, јер жели да се заштићена добра заштите од изградње будућих хидроцентрала. Скренуо је пажњу на то да су локалне самоуправе дале сагласност за изградњу хидроцентрала на њиховој територији. Осврнуо се на проблем квалитета ваздуха у градовима, где је највећи проблем рад индивидуалних котларница на угаљ и мазут, али и саобраћај, што доводи до појачаног загађења у зимском периоду. Када се ради о смањењу коришћења пластичних кеса, навео је да ће се током ове године Министарство бавити овим питањем и да ће се консултовати са стручњацима, али и са великим трговинским ланцима, у изналажењу најбољег решења. Министар се сложио са консатацијом да буџет за ову област мора да буде много већи, тим пре што се у Буџет слије преко 10 милијарди динара наплатом еколошких такси и накнада, а да се само између 5 и 6 милијарди динара намени за ову област. Истакао је да ће наставити да се бори да се више средстава из Буџета определи за ову област, као што је то чинио и до сада. Навео је да се Министарство бави и да ће наставити да се бави питањима Великог бачког канала, као и IPPC дозволама, а да је његов задатак да се решавање ових проблема убрза, при чему је веома важно да размени мишљења и добије информације о томе и од народних посланика. Формирањем Сектора за управљање отпадом убрзаће се рад на томе да се прво утврди где су све регионалне депоније и како оне функционишу у наредних месец дана, а радиће се и на решавању проблема дивљих деопнја, тако да ће се даље прећи у налагање онога што је конкретно потребно учинити. Он сматра да, када се реши питање регионалних деопинија, решиће се и питање дивљих депонија, којих има између 3500 и 5500. Истакао је да је потребно што више тога рециклирати, а оно што није могуће рециклирати да иде на добијање енергије. На тај начин ће се смањити депоније. Истакао је да мора да се повећа ефикасност Министарства, наводећи да је током година много квалитетних људи и стручњака, претежно због ниских плата, напустило Министарство. Навео је да је направљена систематизација и добијена дозвола да се у Министарству запосли још 180 људи, чим се за то обезбеде средства. План је да се запосли 100 приправника, који ће бити едуковани и код нас и у иностранству у наредних пет година.

Обавестио је Одбор да су у међувремену вршени различити облици едукација и инструктажа за тужиоце и судије који поступају у случајевима који имају везе са животном средином и да је сада ситуација ипак боља по том питању. И ове године се планира сарадња у том смислу. Инспекција је и даље неопремљена и нема довољно запослених, али да се ради на томе да се повећа број запослених и да буду континуирано едуковани и боље опремљени. Навео је да ће се позабавити и примедбама са терена које су Министарству послала риболовачка друштва, истакавши да је то важно питање и да је биодиверзитет за њега важан ресурс и да се неће дешавати да газдовање добију фирме које немају све потребне услове за то.

Истакнуто је да је неспоразум у вези са законитошћу и надлежностима, на који се министар осврнуо одговарајући на питања чланова Одбора, баналан али дубок, када се ради о предложеним решењима у закону о природним ресурсима, о Поглављу 27, али и о стратегији Министарства за пошумљавање и воде, и предложено је да се измени закон како би се питање шума и вода као ресурса дало у надлежност овом министарству. Скренута је пажња да се не може договарати са које ће се буџетске позиције финансирати пошумљавање, јер је то незаконито, као и договор да ће ово министарство водити рачуна о пошумљавању, иако је то у надлежности Министарства пољопривреде, водопривреде и шумарства.

Постављено је питање да ли се води евиденција о томе колико се одобрава увоз старих аутомобила у нашу земљу, јер ће то представљати нови отпад који се само повећава, или се само води рачуна о таксама за увоз половних аутомобила, а не и о штети коју имамо због тога. Скренута је пажња на то да се поред ауто-пута Београд – Нови Сад налазе три велике депоније, од којих су две формално постојеће, а једна код Нових Бановаца се излива на ауто-пут и представља велику опасност.

Истакнуто је да су Законом о буџету опредељена средства од 70 милиона динара за пошумљавање и да нема никаквог спора око надлежности за то.

Реч су добили представници Зелене столице. Звонко Дамјановић из Грађанске читаонице Европа из Бора навео је да је ова организација учествовала у јавним расправама које је спроводило претходно министарство, али и садашње министарство. Указао је на то да је, у времену пре формирања овог министарства, 31. маја 2017. године, донета одлука да није потребно урадити процену утицаја на животну средину за истражне радове при отварању новог рудника код Бора, са чиме се ова организација не слаже. Замолио је да Министарство преиспита ову одлуку. Захвалио је Влади и Министарству на помоћи око топионице због чега сада грађани Бора и околине имају бољи квалитет ваздуха, али је истакао да је остао историјски рударски отпад и да се тај проблем мора што пре решити. Навео је да Министарство треба да невладине организације едукује о методологији анализе утицаја на животну средину и да их позива да у томе и учествују, а не само да прате преко медија. Када се ради о мини хидроелектранама, сматра да је потребно направити ревизију свих издатих дозвола за њихову изградњу, поготово за оне које имају цевне системе и налазе се у заштићеним подручјима, нпр. око Старе планине (Директива о пределима). Похвалио је рад Министарства када се ради о транспарентности и понудио помоћ невладиних организација. Предложио је да се уведе европска пракса медијације у решавање еколошких спорова, јер би то знато убрзало поступак и смањило број судских поступака.

Огњан Пантић из Београдске отворене школе похвалио је праксу Одбора која се огледа у омогућавању невладиним организацијама да преко механизма Зелене столице учествују у раду Одбора, али и Министарство, које је укључило неладине организације у процесе у вези са климатским променама – израду стратегије за борбу против климатских промена и израду нацрта закона о климатским променама. Навео је да је организација коју представља део мреже организација цивилног друштва под називом Коалиција 27, која прати транспоновање и спровођење прописа ЕУ из Поглавља 27 у Републици Србији и израђује годишњи тзв. Извештај из сенке о напретку Републике Србије у остваривању захтева који се односе на Поглавље 27, који је обећао да ће у електронском облику доставити Одбору.

Министар је навео да постоји директива која се односи на увоз старих аутомобила, па ће се овај проблем третирати на одговарајући начин. Рекао је да ће се позабавити питањем дивље депоније на ауто-путу, на који су чланови Одбора указивали и замолио за помоћ да се утврди њена тачна локација. Проценама утицаја ће Министарство веома озбиљно приступити и резултати ће се убрзо видети, а све дозволе издате од 2003. биће преиспитане. Рекао је да су организације цивилног друштва веома добродошле, као драгоцена помоћ у раду Министарства. Навео је да би Агенција за заштиту животне средине могла да преузме већи део оперативних послова које сада обавља Министарство, али је то тема за размишљање и дијалог, на који начин би се то најбоље регулисало.

Изражена је нада да ће сарадња Одбора и Министарства бити на највишем нивоу. Наведено је да ће се у 2018. години донети закони који неће бити неусклађени са осталим прописима и да ће се на тај начин уклонити препреке за њихово спровођење.

Наведено је да ће, на инсистирање министра, уз консултације са шефом Преговарачког тима, невладине организације бити укључене у дискусију о преговарачкој позицији, када ће имати прилику да изнесу своје мишљење о свим директивама које је потребно транспоновати.

Пошто је, сагласно члану 229. Пословника Народне скупштине, размотрио Информацију о раду Министарства заштите животне средине за период август-октобар 2017. године, на предлог председника Одбора, са 11 гласова за и једним гласом против (један члан Одбора није гласао), Одбор за заштиту животне средине одлучио је да Информацију прихвати, о чему је извештај поднео Народној скупштини.

Друга тачка дневног реда – **Разно**

Поводом ове тачке дневног реда није било предлога ни дискусије.

Седница је завршена у 14,00 часова.

СЕКРЕТАР ПРЕДСЕДНИК

Милица Башић Ивана Стојиљковић